എയിംസിനായി സോഷ്യല് മീഡിയ കാന്പയിന് പാലക്കാട്: കേരളത്തിന് ലഭിക്കുന്ന എയിംസിനായി സോഷ്യല് മീഡിയ കാന്പയിന് ശക്തമാക്കി. സംസ്ഥാനത്തെ വലിയ ജില്ലയായ പാലക്കാട് ആരോഗ്യമേഖലയില് പിന്നോക്കാവസ്ഥയില് ആണെന്ന് ചൂണ്ടിക്കാട്ടിയാണ് കാന്പയിന് ആരംഭിച്ചിരിക്കുന്നത്. പാലക്കാട്ടെ രാഷ്ട്രീയ, ജാതി, മത ഭേദമന്യേയുള്ള പ്രമുഖരുടെ പിന്തുണയോടുകൂടി ആണ് പാലക്കാട്ടുകാരുടെ എംയിംസിനായുള്ള കാന്പയിന്. എയിംസ് ഫോര് പാലക്കാട് എന്ന ഹാഷ്ടാഗ് ഉപയോഗിച്ച് സോഷ്യല് മീഡിയ വഴി തങ്ങളുടെ എയിംസ് എന്ന ആവശ്യത്തെ ശക്തമായി ഉന്നയിക്കുകയാണ് പാലക്കാട്ടുകാര്. വി.കെ ശ്രീകണ്ഠന് എംപി, ജില്ലയിലെ എംഎല്എമാര് വിവിധ രാഷ്ട്രീയ പാര്ട്ടി നേതാക്കള് തുടങ്ങി ഒട്ടേറെ പേര് ഇതിനോടകം പ്രതികരണം അറിയിച്ചു. വിവിധ പദ്ധതികള്ക്കായി കേന്ദ്ര സര്ക്കാര് ഏറ്റെടുത്ത ഏക്കര്ക്കണക്കിന് ഭൂമി പാലക്കാടുണ്ട്. ഇതിലേതെങ്കിലും ഒന്നില് എയിംസ് സ്ഥാപിക്കണമെന്നതാണ് ആവശ്യമുയരുന്നത്. മധ്യഭാഗത്ത് കിടക്കുന്ന ജില്ലയെന്ന നിലയിലും തമിഴ്നാടിനും കൂടി പ്രയോജനം ലഭിക്കുമെന്നതും പാലക്കാട്ട് എയിംസ് അനുവദിക്കണമെന്ന ആവശ്യത്തിന് പ്രാധാന്യമുണ്ട്.